Isakin ympärileikkaus, Regensburg Pentateuch, piirustus noin vuodelta 1300.
**Berit mila** (hepr. ‏בְּרִית מִילָה‎, *bərīṯ mīlā*) on uskonnollinen rituaali, jossa juutalaiset pojat otetaan Jumalan ja Israelin lasten yhteyteen ympärileikkauksessa, jonka suorittaa *mohel* perheen ja ystävien läsnä ollessa kahdeksantena päivänä syntymästä eli viikon ikäisenä (päivä jolloin poika syntyy lasketaan ensimmäiseksi päiväksi). Seremoniaa seuraa juhla-ateria (*seudat mitzva*).

Uskonnollinen peruste
---------------------

Ympärileikkaukselle löytyy peruste Toorasta. Ensimmäisen kerran se mainitaan 1. Mooseksen kirjassa 17:10-14, kun Jumala käskee Abrahamia ympärileikkamaan itsensä, kaikki jälkeläisensä ja talossaan asuvat miehet liiton merkkinä Jumalan ja Abrahamin suvun välillä. 3. Mooseksen kirjassa on myös seuraava käsky:

> »Kahdeksantena päivän lapsi ympärileikattakoon. (3.Moos.12:3)» 
> 
> 

Tooran mukaan ympärileikkauksen velvollisuuden laiminlyönnistä on rangaistuksena karet. Talmudin mukaan berit mila vastaa tärkeydessä kaikkia muita mitsvoja (Traktaatti Nedarim 32a).

Berit mila lapsilla ja aikuisilla
---------------------------------

Nykyään berit mila tehdään paitsi poikavauvoille, myös juutalaisuuteen kääntyville miehille ja pojille. Koska ympärileikkaus on osa kääntymisrituaalia, halakhan mukaan ilman ympärileikkausta kääntynyt henkilö ei ole juutalainen. Jos aikuinen juutalainen mies ei ole ympärileikattu, on hänellä itsellään velvollisuus ympärileikata tai ympärileikkauttaa itsensä mahdollisimman pian. Ympärileikkaus ei ole vain fyysinen velvollisuus, vaan siihen liittyy myös uskonnollinen rituaali. Jos ympärileikkaus on tapahtunut ilman berit mila -rituaalia, tai lapsi syntyy ilman esinahkaa, tulee tehdä symbolinen ympärileikkaus eli *hatafat dam berit*, jossa peniksestä otetaan rituaalisesti pisara verta.

Lasta, jolle ympärileikkaus voisi olla vaarallista esimerkiksi keskosuuden tai hemofilian takia, ei ympärileikata. Ympärileikkausta voidaan myös siirtää myöhemmäksi lapsen terveydentilan takia.

Rituaalin toimittajat
---------------------

Ympärileikkauksen tekee yleensä asiaa opiskellut miespuolinen ympärileikkaaja, *mohel*, jotka perinteisesti oppivat taidon vahemmalta mohelilta, mutta 1980-luvulta alkaen he ovat alkaneet saamaan yhä enenevässä määrin tarvittavaa lääketieteellistä koulutusta. Mohel saa myös ympärileikata ei-juutalaisia.

Henkilöä, joka kantaa lapsen äidiltä isälle ennen berit milaa, kutsutaan nimellä *kvater*. *Sandak* on henkilö, joka pitää lasta sylissä berit milan ajan. Berit mila tapahtuu tuolissa nimeltä Elijan tuoli, joka viittaa profeetta Eliaan.

Ympärileikkauksen yhteydessä luetaan rukouksia ja poikalapselle annetaan tässä yhteydessä nimi. Tytöt saavat nimensä yleensä nimensä ensimmäisenä sapattina syntymänsä jälkeen synagogassa. Berit mila toimitetaan sen sijaan usein kotona.

Lähteet
-------

1. ↑  The Brit Milah (Bris): What You Need to Know *My Jewish Learning*. Viitattu 24.11.2022. (englanniksi)
2. ↑  20 Facts About Jewish Circumcision Everyone Should Know *chabad.org*.  2022. Viitattu 24.11.2022. (englanniksi)
3. ↑  Judaism: Converting to Judaism *BBC*.  2014. Viitattu 24.11.2022. (englanniksi)
4. ↑  Circumcision, Brit milah *Jewish Virtual Library*.
5. ↑  Delaying the Brit Mila (Part 3) Hemophilia and Laser Circumcision *Yeshivat Har Etzion*.  9.2.2019. Viitattu 24.11.2022. (englanniksi)
6. 1 2  18 Facts About Brit Milah Everyone Should Know | Dr. Krinsky *southfloridamohel.com*.  17.3.2022. Viitattu 24.11.2022. (englanniksi)
7. ↑  The Covenant of Circumcision *My Jewish Learning*. Viitattu 24.11.2022. (englanniksi)
8. 1 2  Brit Milah *Cheltenham Synagogue*.  2014. Viitattu 24.11.2022. (englanniksi)
9. ↑  The Brit Milah and the naming of girls *BBC Bitesize*.  2022. Viitattu 24.11.2022. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Berit mila**.
* lubavitch.fi: Brit mila (englanniksi)

Juutalainen elämä

|  |  |
| --- | --- |
| Syntymä | Brit mila · Zeved habat · Pidjon haben |
| Täysi-ikäisyys | Upšerin · Bar mitsva (Bat mitsva) |
| Avioelämä | Huppa · Ketubba · Naisen asema · Nidda · Mikve · Get |
| Juutalaisuus | 613 käskyä · Rukoukset · Birkat hamazon · Juutalaiset juhlat · Minhag · Tooran opiskelu: paraša, daf jomi |
| Uskonnolliset esineet | Sefer Tora · Tsitsit · Tallit · Tefillin · Kipa · Menora · Mezuza |
| Kuolema | Hevra kaddiša · Šiva · Kaddiš · Jortsajt |